b'\n_START_ARTICLE_\nDirektor \xc4\x8campa\n_START_SECTION_\n1. dejanje\n_START_PARAGRAPH_\n\xc4\x8campa bi se rad otresel Marije, ki mu je \xc5\xbee deset let ljubiva, \xc4\x8dustva so minila, zdaj se uveljavlja pamet: dru\xc5\xbeina, otroci odra\xc5\xa1\xc4\x8dajo, treba je ohraniti svoj polo\xc5\xbeaj za vsako ceno. Marija ne more razumeti, saj je teh deset let bistvo njenega \xc5\xbeivljenja, jo\xc4\x8de, prosi, se slepi s praznim upanjem. Zaman, \xc4\x8campi je njena \xc4\x8dustvenost zgolj odve\xc4\x8d. Tudi z novim suplentom Kri\xc5\xbeajem je kar se da jasen: na \xc5\xa1oli se bo u\xc4\x8dilo, kakor ho\xc4\x8de on, to je, podpirati je treba dr\xc5\xbeavo in se izogibati vsega, kar ji ni v korist. Kri\xc5\xbeajeve ugovore avtokratsko zavrne, prav tako zavrne \xc5\xbeensko, ki pride prosit za svojo ne\xc4\x8dakinjo Zino; pri tej je Kodri\xc4\x8dka na\xc5\xa1la letake in ljubezenska pisma, kar je \xc4\x8campa napihnil v velik greh, vreden najstro\xc5\xbeje obsodbe. Ko \xc5\xa1e sili vzgojitelje, naj na bli\xc5\xbenjih volitvah volijo dr\xc5\xbeavno listo, je Kri\xc5\xbeaju dovolj, glasno pove, da so volitve svobodne in da njega na voli\xc5\xa1\xc4\x8de ne bo; isto obljubita drug drugemu, seveda po tihem, tudi Koruza in Bernard. \xc4\x8campa posvari Kri\xc5\xbeaja, naj ne za\xc4\x8denja borbe z njim, za ljudi, ki ne spo\xc5\xa1tujejo reda, discipline in ubogljivosti, ne bo imel usmiljenja!\n_START_SECTION_\n2. dejanje\n_START_PARAGRAPH_\nNa zasli\xc5\xa1anju pred u\xc4\x8diteljskim zborom Zina izpove svojo \xc5\xbeivljenjsko zgodbo: s skrajnim naporom si slu\xc5\xbei kruh, \xc5\xbeivi med brezposelnimi delavci Delte in jim pomaga, s \xc5\xa1irjenjem letakov je le izpolnila svojo delavsko dol\xc5\xbenost! Toda u\xc4\x8ditelje bolj zanimajo ljubezenska pisma, radi bi sli\xc5\xa1ali podrobnosti. Kri\xc5\xbeaj se upre, Zino odpelje ven, \xc4\x8campi in kolegom zabrusi, da nimajo pravice do moralnih obsodb, in ogor\xc4\x8den odide. Podpre ga le Marija, ki javno vpra\xc5\xa1a, \xc4\x8de obstaja kak paragraf za to, kar je \xc4\x8campa storil njej? In delavcem Delte, iz katerih je dolgo vlekel dobi\xc4\x8dek, pred \xc4\x8dasom pa jih s konkurzom pahnil v brezposelnost? In tistim, ki jih sili, da pljunejo na svoje prepri\xc4\x8danje in se \xc4\x8dez no\xc4\x8d prekrstijo? Za prave grehe ni paragrafa, le za Zino je, njo bodo obsodili \xe2\x80\xa6 kako grdo je vse to! Vtem se vrne Kri\xc5\xbeaj in oznani, da Zina izstopa iz \xc5\xa1ole, kot njen zaro\xc4\x8denec ima pravico odlo\xc4\x8dati o njeni usodi.\n_START_SECTION_\n3. dejanje\n_START_PARAGRAPH_\nNa dan volitev \xc4\x8campa po\xc5\xa1ilja k u\xc4\x8diteljem slugo s pozivom na voli\xc5\xa1\xc4\x8de. Kri\xc5\xbeaj vr\xc5\xbee slugo \xc4\x8dez prag. Koruza in Bernard pa iz strahu za slu\xc5\xbebo pozabita na svojo zaobljubo. Pri Zini je bila policija, zasegli so material, ki bremeni starej\xc5\xa1ega \xc4\x8campovega sina, pri \xc4\x8campi doma je \xc5\xbee preiskava. Splo\xc5\xa1no razburjenje \xc5\xa1e pove\xc4\x8duje Marija, ki kot zmedena blodi po \xc5\xa1oli in nenehoma jo\xc4\x8de.\n_START_SECTION_\n4. dejanje\n_START_PARAGRAPH_\n\xc4\x8campa je Kri\xc5\xbeaja ovadil, besen pa je tudi na Marijo, ki je njegovi \xc5\xbeeni napisala anonimno pismo; surovo ji pove, da je ni nikdar ljubil, nanjo da ga je vezala le \xc4\x8dutnost, ta pa je zdaj, ko se je postarala, minila. Marija spozna, na kako podlega \xc4\x8dloveka je vezala svoje \xc5\xbeivljenje, do kraja obupana odide, kasneje pa kolegi vznemirjeno pripovedujejo, da je pri\xc5\xa1la v razrede, bo\xc5\xbeala u\xc4\x8denke in jim stiskala roke, kakor da se poslavlja \xe2\x80\xa6 Za \xc4\x8campo je vse to le teater, kolege povabi na prijateljski ve\xc4\x8der pri sebi doma. Vtem pride uradni akt: Kri\xc5\xbeaj je z dana\xc5\xa1njim dnem odpu\xc5\xa1\xc4\x8den iz slu\xc5\xbebe.\n_START_SECTION_\n5. dejanje\n_START_PARAGRAPH_\n\xc5\xbdena je \xc4\x8campo zapustila, na \xcb\x9dprijateljskem\xcb\x9d ve\xc4\x8deru je hudo nervozen, u\xc4\x8ditelji pa si po tihem izmenjujejo alarmantne novice: Kri\xc5\xbeaj je dobil slu\xc5\xbebo pri Delavskem Glasu, kjer bodo obnovili afero ob konkurzu Delte; da je \xc4\x8campov sin zaprt, da je Marija doma, a na trkanje ne odgovarja \xe2\x80\xa6 Pod okni demonstrirajo delavci Delte, Kri\xc5\xbeaj pa pride \xc4\x8campi povedat, da se je boj za\xc4\x8del in da bo zmaga njihova. A \xc4\x8campa se le smeje, \xc5\xa1e zmeraj se \xc4\x8duti gospodarja: kot so se demonstranti pred policijo razbe\xc5\xbeali, se bodo tudi Kri\xc5\xbeajeve gro\xc5\xbenje izkazale za prazno peno! Tedaj plane v sobo objokana Zina: Marija se je zastrupila, s policijo so vdrli k njej in jo na\xc5\xa1li mrtvo. Kri\xc5\xbeaj vr\xc5\xbee prepadenemu \xc4\x8campi v obraz: Zlo\xc4\x8dinec!\n_START_SECTION_\nUprizoritve\n_START_PARAGRAPH_\nPrvi zabele\xc5\xbeen datum uprizoritve je 2. oktober 1935 v SNG Drama Ljubljana.'